Gudrun Sjödén

**Gudrun Sjödén** (neiupõlvenimi **Rådevik**; sündinud 5. juuni 1941) on rootsi moekunstnik ja ettevõtja, omanimelise kaubamärgi looja. 

Sjödéni firmapoed tegutsevad Rootsis, Norras, Taanis, Soomes Suurbritannias, Ameerika Ühendriikides ja Saksamaal, lisaks müüakse ettevõtte rõivaid rahvusvaheliste postimüügikataloogide ja veebikaupluste kaudu. Sjödénile meeldivad erksad värvid, oma loomingus kasutab ta looduslikke materjale, rõivaid toodetakse ka suurematele suurustele. Tema moelooming on suunatud naistele. 

## Noorpõlv
Sjödén on pärit Södermanlandist, väiksest Julita kihelkonnast. Tema vanemad tegelesid talupidamise ja ettevõtlusega. Gudrun oli kuuest lapsest kolmas. Sjödéni juured ulatuvad Koola poolsaareni, juba varakult puutus ta kokku käsitöö ja saami folklooriga.

Aastatel 1958–1963 õppis ta Stockholmis Konstfacki disainikõrgkoolis tekstiili- ja moekunsti. 

1959. aastal tutvus ta fotograaf Björn Sjödéniga ja järgmisel aastal nad abiellusid. 1964. aastal sündis paari ainus laps, poeg Tobias.

Sjödéni esimeseks töökohaks oli noorteleht Bildjournalen, kus ta kirjutas käsitööst. Hiljem töötas ta rõivaste hulgimüügi ettevõttes Ivar Wahl AB. 

1969. aastal hakkas ta vabakutseliseks. 

## Kaubamärgi ajalugu

1974. aastal lõi Sjödén oma nime kandva kaubamärgi.

1976. aastal avas ta Stockholmis Regeringsgatanil oma esimese rõivapoe, kus müüs enda disainitud rõivaid. Algusest peale pani Sjödén suurt rõhku värvidele ja looduslikele materjalidele (puuvill, vill, siid, linane riie). Tema rõivad said populaarseks raamatukoguhoidjate, sotsiaaltöötajate, kultuuritöötajate ja lasteaiakasvatajate seas, kuid moeinimestele need muljet ei avaldanud.

1978. aastal alustati postimüüki. Fotograafist abikaasa Björn pildistas kõik vajalikud moefotod ja Gudrun kirjutas oma käega kõik tootetutvustused.

1993. aastal hakkas ettevõte lisaks naisterõivastele müüma ka kodutekstiili (linikuid, kardinaid, vaipu, käterätte).
 
Alates 1997. aastast saab Sjödéni rõivaid tellida tema veebipoest. Sjödén oli üks esimesi Rootsi ettevõtjaid, kes hakkas oma kaupu müüma interneti kaudu. Nüüd ongi internet Sjödéni jaoks tähtsaim müügikanal, kõige olulisem turg on Saksamaa.

2011. aastal ulatusid müüginumbrid poole miljardi Rootsi kroonini (~ 52 miljonit euroni) ja ettevõttes töötas 230 inimest. 

2015. aastal oli ettevõtte käive 715 miljonit Rootsi krooni (~ 75 miljonit eurot). 

2016. aastal ilmus Sjödéni brändi ajalugu tutvustav raamat "Mina mönster" / "My Portfolio". Raamatu illustratsioonideks on Sjödéni maalitud akvarellmaalid, teos on saadaval rootsi ja inglise keeles.

Facebookis jälgivad Sjödéni loomingu austajad veebisaiti Kulturtanten ('kultuuritädi'). Seda hüüdnime kasutatakse nii Sjödéni enda kui ka naiste kohta, kes kannavad tema disainitud, tihti lillelisi, triibulisi ja täpilisi rõivaid. Sjödén on öelnud, et on tänulik noorematele moekunstnikele, kes ei pööra kuigi palju tähelepanu vanematele naistele – nii saab tema üle neljakümneaastaste naiste riietamisega tegeleda. Sjödéni klientide hulka kuuluvad näiteks Taani näitleja Ghita NØrby ja Soome ekspresident Tarja Halonen.

2018. aasta märtsis ütles Sjödén intervjuus ajalehele Svenska Dagbladet, et madalapalgalised naised on oma madalas palgas ja madalas pensionis ise süüdi. Sjödéni sõnad põhjustasid skandaali ning mitmed varasemad kliendid otsustasid pärast seda arvamusavaldust Sjödéni loomingut boikoteerima hakata.

### Muhu kollektsioon
Aastate jooksul on Sjödén loomingus kasutanud eri rahvastele omaseid elemente, teda on mõjutanud reisid Indiasse, Aafrika riikidesse ja Lõuna-Ameerikasse. 2013. aasta talvekollektsioon oli inspireeritud Muhu rahvarõivastest. Muhu rahvariided avastas Sjödén 2012. aasta sügisel New Yorgis, kui tema kätte sattus üks Eesti saari ja sealhulgas Muhu saart tutvustav ohtra pildimaterjaliga raamat. 2014. aasta 28. augustist kuni 7. septembrini said huvilised Muhu kollektsiooni näha Eesti Tarbekunsti- ja Disainimuuseumis.

## Tunnustus

Sjödén on muuhulgas pälvinud:
* aasta ärinaise auhinna Prix Veuve Clicquot till Årets Affärskvinna (1993) 
* Stockholmi Kaubanduskoja ettevõtlusauhinna Handelskammarens Världsklasspris (2005)
* kuningas Karl XVI Gustavilt väljapaistvaid kultuuritegelasi tunnustava medali "Litteris et Artibus" (2007)
* Rootsi äriajakirja Veckans Affärer aasta ettevõtja tiitli (2012)
* ettevõtlike naiste ühingu BPW Business and Professional Women Sweden aasta ärinaise auhinna (2012)
* moeajakirja ELLE keskkonnaauhinna (2012)
* ühingu Kungliga Patriotiska Sällskapet (Kuninglik Patriootlik Selts) ettevõtlusmedali (2013)
* Stockholmi linnavalitsuse poolt väljapaistvatele linnaelanikele antava medali S:t Eriksmedaljen (2016)

## Viited